เงินเฟ้อทั่วโลกยังดิ่งเหวต่อเนื่อง
เงินเฟ้อโลกยังตกต่ำต่อเนื่อง คาดกดดันธนาคารกลางไม่ปรับขึ้นดอกเบี้ย
4 ธ.ค. 2557

เงินเฟ้อโลกยังตกต่ำต่อเนื่อง คาดกดดันธนาคารกลางไม่ปรับขึ้นดอกเบี้ย
องค์การเพื่อความร่วมมือและพัฒนาทางเศรษฐกิจ (โออีซีดี) เปิดเผย เมื่อวันที่ 3 ธ.ค. ว่า ดัชนีเงินเฟ้อของเขตเศรษฐกิจขนาดใหญ่ต่างๆ ทั่วโลกอ่อนตัวลงอย่างต่อเนื่องเป็นเดือนที่ 5 แล้ว ในเดือน ต.ค.ที่ผ่านมา ยิ่งเป็นสัญญาณที่ชัดเจนมากยิ่งขึ้นว่าธนาคารกลางต่างๆ ไม่น่าจะปรับขึ้นอัตราดอกเบี้ยในระยะเวลาอันใกล้นี้
ระดับเงินเฟ้อของกลุ่มโออีซีดีเอง ซึ่งมีสมาชิกเป็นประเทศพัฒนาแล้ว 34 ประเทศนั้นยังไม่เปลี่ยนแปลงจากเดิม โดยอยู่ที่ 1.7% ในเดือน ต.ค. ซึ่งถือว่าต่ำกว่าเป้าหมายของหลายๆ ประเทศที่วางไว้ที่ 2%
สำหรับกลุ่มประเทศเศรษฐกิจขนาดใหญ่ 20 ประเทศ หรือกลุ่ม จี20 นั้นระดับเงินเฟ้อในเดือน ต.ค. ปรับลดลงจาก 2.6% ในเดือนก่อนหน้ามาอยู่ที่ 2.5%  ทั้งนี้กลุ่ม จี20 มีสัดส่วนกิจกรรมทางเศรษฐกิจมากถึง 90% ของกิจกรรมทั้งหมดของโลก
นักเศรษฐศาสตร์หลายรายต่างเห็นว่า ปัญหาการชะลอตัวของภาวะเงินเฟ้อที่เกิดขึ้นทั่วโลกนั้นกำลังกลายเป็นภัยคุุกคามต่อเศรษฐกิจโลกอย่างยิ่ง และน่าจะเป็นสาเหตุสำคัญที่ทำให้หลายประเทศต้องงัดมาตรการกระตุ้นเศรษฐกิจออกมาด้วย
“ภาวะเงินเฟ้อที่ต่ำลงอย่างต่อเนื่องและเป็นอันตรายต่อเศรษฐกิจนั้น กำลังแพร่ขยายไปทั่วเศรษฐกิจโลกในขณะนี้ เราคาดว่าธนาคารกลางต่างๆ อาจจะต้องงัดมาตรการต่างๆ ขึ้นมาเพื่อต่อสู้กับระดับเงินเฟ้อที่ต่ำเช่นนี้ เพื่อรักษาให้อัตราดอกเบี้ยอยู่ในระดับต่ำ และสร้างสภาพคล่องอย่างต่อเนื่องไปยังปี 2015” โจอาชิม เฟลส์ นักเศรษฐศาสตร์จากมอร์แกน สแตนเลย์ ให้ความเห็น
ทั้งนี้ ภาวะเงินเฟ้อที่ตกต่ำลงนั้น จะยิ่งส่งผลให้การชำระหนี้ของทั้งบริษัทเอกชน ภาคครัวเรือน และแม้กระทั่งจากภาครัฐนั้นเป็นไปได้ยากมากยิ่งขึ้น โดยเฉพาะอย่างยิ่งสำหรับประเทศในกลุ่มยูโรโซนบางประเทศที่ยังมีปัญหาหนี้อยู่
นอกจากนั้น ระดับเงินเฟ้อที่ต่ำ หรือราคาสินค้าที่ปรับลดลงนั้น อาจจะช่วยเพิ่มรายได้ของครัวเรือนขึ้น แต่กระนั้นสภาพดังกล่าวก็อาจจะทำให้ภาคธุรกิจเลื่อนการใช้จ่าย หรือลงทุนเพิ่มออกไป
ขณะที่ราคาพลังงานของกลุ่มโออีซีดีนั้นตกลง 0.3% ในช่วง 12 เดือนที่ผ่านมา ซึ่งราคาพลังงานที่ตกลงดังกล่าว จะยิ่งส่งผลให้ระดับเงินเฟ้อของกลุ่มโออีซีดีปรับลดลงตามไปด้วยเช่นกัน